Kokt egg

**Kokt egg** er egg som kokes i vann med skallet på, til det oppnår ønsket innvendig konsistens. De to mest vanlige konsistensbeskrivelsene er «bløtkokt» og «hardkokt», men en mellomting av disse kalles gjerne «mediumkokt» eller også «smileegg». 

## Eggene

Bløtkokte egg har rennende plomme og hvite som er delvis stivnet. Smileegg ligner bløtkokte egg, men hviten er helt stivnet og plommen ikke like rennende. Hardkokt egg har stivnet plomme og hvite, uten å bli misfarget i overgangen mellom disse. Overkokte egg er som hardkokte, men med en misfarget grønnskjær i overgangen mellom plomme og hvite. Egg som kokes uten skall kalles posjert egg og trenger en annen type behandling.

Hønseegg varierer i størrelse, men et såkalt standardegg veier i snitt cirka 63&nbsp;g. Det er vanlig å merke egg som omsettes i butikk med de engelske størrelsene S for *small* (små 45–53&nbsp;g), M for *medium* (middels 53–63&nbsp;g), L for *large* (store 63–73&nbsp;g) og XL for *extra large* (ekstra store 73–78&nbsp;g). En kombinasjon av to størrelsene er også vanlig, for eksempel som M/L for *small/medium* (mellomstore til store egg 53–73&nbsp;g).

## Kokingen
Hvor lenge egg må kokes for å oppnå ønsket konsistens varierer. Standardegg vil normalt være bløtkokt etter 4–5 minutter, smilende etter cirka 6 minutter, og hardkokt etter cirka 9 minutter, forutsatt at egget er romtemperert og legges i vann som koker. Mindre egg vil ta kortere tid å koke, mens større egg vil ta litt lenger tid å koke. Høyden over havet vil også påvirke koketiden. Egg som overkokes får grønnskjær i overgangen mellom plomme og hvite.

Egg bør være romtempererte, fordi skallet på kjøleskap-kalde egg sprekker lett. I tillegg vil en spiseskje med salt i kokevannet redusere risikoen for at eggeskallet sprekker. Kok opp vann i en kjele. Bruk en skje og legg ett og ett egg forsiktig ned i vannet. Skru ned varmen så ikke vannet fosskoker. Ta tiden. Egg som skal kokes bør være romtempererte. Kjøleskapskalde egg trenger cirka 1/2 minutt lenger koketid enn romtempererte, men de sprekker oftere. På fjellet kan egg trenge opptil ett minutt lenger koketid enn nær havnivået. Ta eggene opp av vannet straks de er ferdigkokte og avkjøl de deretter i kaldt vann for å stoppe kokeprosessen. Hardkokte egg skal avkjøles like lenge som de ble kokt, da unngår du den grønne kanten rundt plommen. Den nøyaktige koketiden ut fra ønsket temperatur på plommen kan regnes ut fra eggets størrelse.

Fersk eggehvite stivner (koagulerer) ved 62–65°C, mens et egg som ikke er helt ferskt koagulerer ved noe lavere temperatur. Årsaken er at en fersk eggehvite inneholder CO<sub>2</sub>, som etter hvert forsvinner. Er den rå eggehviten tåkete er egget ferskt, men om eggehviten er klar er ikke egget like ferskt lenger. Plommen koagulerer ved 70°C.

Kokte egg serveres gjerne varme i eggeglass og med skallet på. Det er en helt vanlig matrett å servere til frokost, men også i noen andre sammenhenger. Kokte egg kan være en ingrediens i mange andre retter, for eksempel i flere supper, salater og lignende. Hardkokte egg gir fylde og gjør enkle supper og salater mer komplette.

Når egget er ferdig kokt må det avkjøles i kaldt vann, til kokeprosessen innvendig i egget stopper opp.  I tillegg vil dette hindre at eggeskallet og -hinnen fester seg til eggehviten.

Kokte egg som ikke skal brukes med det samme bør avskalles og oppbevares kjølig, ellers kan overgangen mellom plomme og hvite utvikle grønnskjær.

## Referanser




## Eksterne lenker
*